El síndic de greuges, Rafael Ribó, ha lliurat aquest divendres un informe a la presidenta del Parlament, Carme Forcadell, en què aleta de l'"afebliment de la separació de poders" a l'estat espanyol i en situa com un dels màxims exponents la reforma de la Llei orgànica del Tribunal Constitucional, que li atorga potestat sancionadora. El document també destaca les converses entre l'exministre Jorge Fernández Díaz i l'exdirector d'Antifrau Daniel de Alfonso; per a Ribó, és "insòlit" que no es tingui constància de cap investigació judicial. A més, el Síndic alerta de la "persecució penal de càrrecs electes de caràcter local i autonòmic en el marc d'accions de caràcter eminentment polític" i parla de les imputacions del regidor de Vic Joan Coma i de l'alcaldessa de Berga, Montse Venturós, així com la querella contra Carme Forcadell i quatre membres de la Mesa del Parlament. El document recull que el "deteriorament de la qualitat democràtica no és privatiu de les institucions de l'estat" i recull el cas de l'exsenador Santi Vidal i les declaracions de la consellera Meritxell Borràs animant els funcionaris a donar suport als acusats pel 9-N. Ribó ha demanat a Forcadell que l'informe es debati al ple del Parlament. La potestat sancionadora del Tribunal Constitucional (TC) que li permet aplicar mesures executives per obligar la resta de poders a complir les seves sentències és l'"excepció en dret comparat". Aquest és un dels exemples que recull l'informe del Síndic de Greuges 'Retrocessos en matèria de drets humans: llibertat d'expressió dels càrrecs electes i separació de poders al Regne d'Espanya', presentat aquest divendres en roda de premsa després que Ribó l'hagi lliurat a Forcadell.   L'informe destaca que els pronunciaments internacionals, com l'informe GRECO, la Comissió de Venècia i el relator de les Nacions Unides, han demanat a l'estat espanyol reformes per garantir la separació de poders. El Síndic de Greuges afirma que l'estat espanyol "sembla erosionar" el principi escrupolós de la separació de poders i alerta que, per exemple, cap de les onze mesures proposades pel GRECO per combatre millor la corrupció entre els parlamentaris, els jutges i els fiscals han tingut una resposta satisfactòria, i sis ni tan sols s'han posat en marxa.   Per al Síndic, aquestes "regressions democràtiques" tenen l'origen en lleis aprovades pel Congrés, com la del TC o la Llei orgànica de seguretat ciutadana, la coneguda com a 'llei mordassa'. També, en la interpretació que es fa d'aquestes lleis en seu judicial, la "vaguetat" i la "falta de concreció d'alguns tipus penals" i la "utilització del Codi Penal com a instrument dissuasiu". Un cas que destaca el document del Síndic són les converses amb "contingut conspirador" entre l'exministre de l'Interior, Jorge Fernández Díaz, i l'exdirector de l'Oficina Antifrau de Catalunya (OAC), Daniel de Alfonso, revelades pel diari 'Público' el juny de 2016 i en què discutien com aconseguir dades que permetessin desprestigiar o acusar judicialment els líders d'ERC i CDC. Ribó troba que aquest cas mostra "molt poc respecte" a la llibertat d'expressió i a la separació de poders i critica que no es vagi més enllà de la comissió d'investigació de les Corts Generals, sense que s'hagi obert cap investigació judicial ni s'hagin assumit responsabilitats polítiques. "És un cas claríssim de molt mala administració", ha carregat.  La judicialització de la política: el procés pel 9-N o els recursos a passos parlamentaris El document dedica un capítol especial a la "judicialització de la política" i avisa que la jurisprudència internacional demana una protecció especial per a la llibertat d'expressió de les persones que ocupen càrrecs de representació. El primer cas és la imputació i la condemna de l'expresident de la Generalitat de Catalunya Artur Mas i dels exconsellers Joana Ortega, Irene Rigau i Francesc Homs pel 9-N, que "ha cridat l'atenció fins i tot dels òrgans de supervisió dels drets humans de l'ONU", recull.   El Síndic també destaca els recursos del govern espanyol contra accions parlamentàries, com la Resolució 1/IX del 9 de novembre de 2015, que va proclamar el Parlament de Catalunya com a "depositari de sobirania" i va afirmar un procés constituent de "desconnexió democràtica" al marge de la voluntat i l'autoritat de les institucions espanyoles de l'Estat, i lamenta la querella contra Forcadell i quatre membres de la Mesa.  En l'àmbit municipal, recull la imputació de l'alcaldessa de Berga per no despenjar l'estelada del balcó de l'ajuntament durant les eleccions, tot i que se n'ha arxivat la causa, i la del regidor de Vic Joan Coma arran d'unes declaracions en un ple. El Síndic puntualitza que, malgrat el sobreseïment del procés per part de l'Audiència Nacional, el delicte de prevaricació pot continuar en un jutjat de Vic. Un altre cas és el dels regidors de Badalona pels fets del 12 d'octubre, que el Síndic qualifica d'una "sobreactuació" del govern espanyol.  Evitar la via penal contra càrrecs electes per accions polítiques Davant aquest panorama, una de les principals recomanacions del Síndic és "evitar el recurs a la via penal per a la solució de conflictes polítics" i considera que les mesures contra càrrecs electes s'"haurien de limitar tant com fos possible a escenaris de violència, tumults i, en general, veritable risc per a la integritat de l'Estat". "El dret penal només hauria d'acudir allà on és imprescindible i recórrer a la resta de branques de l'ordenament jurídic que poden oferir millor protecció i garantia per als interessos ciutadans i col·lectius", assenyala el Síndic de Greuges en l'informe. Toc d'atenció a la Generalitat Les crítiques més alarmants es concentren de manera molt clara a l'estat espanyol, si bé Ribó també ha parlat d'una "regressió" per part de la Generalitat amb referència a unes declaracions que, en l'informe, qualifica de "com a mínim, desafortunades", i per les quals va obrir dues actuacions d'ofici  a principis del 2017. Es tracta, d'una banda, de les manifestacions  de l'exsenador d'ERC Santi Vidal en què va afirmar que el Govern tenia llistes d'afectes i desafectes a la causa independentista i també dades protegides dels ciutadans, com ara les de caràcter fiscal. En l'informe lamenta que el Departament d'Economia no iniciés, tot i negar "qualsevol versemblança" a les declaracions, accions legals per "defensar el bon nom de la Generalitat", en contra del criteri del Síndic. El document també recull les declaracions en seu parlamentària de la consellera de Governació, Meritxell Borràs, animant els funcionaris de la Generalitat a demanar un dia d'assumptes propis per donar suport a l'expresident Artur Mas i les exconselleres Joana Ortega i Irene Rigau en el primer dia del judici pel 9-N. Tot i les disculpes públiques de la consellera, el Síndic veu "inadmissible" aquest tipus d'"indicacions per part del responsable polític de tot el funcionariat de la Generalitat". A més, el Síndic va rebre "resposta clara del Departament en el sentit de no haver emès, ni tenir previst emetre, cap instrucció, circular o recomanació oficial sobre aquest assumpte".

Summary: El Síndic alerta de l'"afebliment de la separació de poders" a l'estat espanyol i de la "persecució penal" d'electes


Les empreses exportadores han millorat la seva percepció sobre la seva activitat, segons es desprèn de l'Indicador Sintètic d'Activitat Exportadora (ISAE) difós pel ministeri espanyol d'Indústria, Comerç i Turisme. L'augment a l'alça de l'indicador, que arriba als 10,3 punts, un 1,4 més que en l'últim trimestre, trenca la tendència a la baixa que es va registrar durant el 2018. La millora es deu sobretot a l'augment de les expectatives d'exportacions a curt termini (17,5 punts). Els tres factors que més citen els empresaris en positiu són l'evolució de la demanda externa (34,4%), la competència en qualitat (23%) i la disponibilitat de recursos humans per l'exportació (20,8%).  Pel que fa als factors negatius, els empresaris citen la competència internacional en preus i el preu de les matèries primes, així com el preu del petroli.  L'indicador ISAE mesura la informació que proporcionen, a través d'entrevistes, les empreses exportadores, segons l'evolució de la seva cartera de comandes en el trimestre de referència i les perspectives que tenen a tres i a dotze mesos vista. L'indicador pot oscil·lar entre el -100 i el +100, i quan es positiu indica una millor percepció de l'activitat de vendes a l'estranger.  Segons les dades del ministeri, els principals destins d'exportació pels propers dotze mesos són França (42,8%), Alemanya (37,3%), Itàlia (23,1%), Portugal (21,7%), els Estats Units (19,1%), el Regne Unit (16,6%), el Marroc (11,1%), Mèxic (11%), Polònia (10,8%) i els Països Baixos (10,5%).  En base a aquestes destinacions, els indicadors es redueixen en totes les localitzacions excepte als països de la UE que no són a l'euro, l'Àisa i l'Àfrica. Les expectatives de cartera de comandes a curt termini són més favorables a l'Eurozona, Amèrica Llatina, l'Àsia i l'Àfrica.

Summary: Millora la percepció de les empreses exportadores en el primer trimestre


El conseller de Territori i Sostenibilitat, Damià Calvet, creu que un suposat reconeixement de la immunitat del republicà Oriol Junqueras com a eurodiputat en l'informe de l'Advocacia de l'Estat no seria un gest "suficient" per facilitar la investidura de Pedro Sánchez. En una entrevista a Rac1, Calvet ha defensat que "la bufetada de la justícia europea a l'espanyola s'ha sentit des de la presó de Lledoners" i que per això el que hauria de fer l'Estat és alliberar Junqueras. Així, ha dit que "no n'hi ha prou" amb l'escrit, perquè "no és definitiu" i, després d'aquest informe, "hi ha molt recorregut". "Aquests gestos són totalment insuficients", ha reblat. Calvet ha dit que quan hi hagi investidura serà el moment en què el Govern hi entrarà per a "parlar de resoldre el conflicte polític". Calvet, que veu legítim que hi hagi negociacions entre grups polítics, ha explicat que JxCat va mantenir un parell de contactes amb el PSOE però que hi ha "molts dèficits i pecats originals" que no s'han solucionat en les trobades. També ha dit que la no resposta de Sánchez a les repetides trucades per part del president del Govern, Quim Torra, també "pesen", com ho fan els "presos polítics, els exiliats i que fossin tan durs en la campanya". Per això no donen valor a que ara els socialistes "acomodin discurs" i els hi reclamen que afrontin la qüestió "amb més valentia de la que l'han afrontat fins ara".

Summary: Calvet creu que el reconeixement de la immunitat de Junqueras no és un gest "suficient" per facilitar la investidura


Anuncia que s'estudien totes les vies jurídiques possibles i que la resposta política serà "fer el procés més irreversible" ACN Barcelona.-El president de la Generalitat en funcions, Artur Mas, ha denunciat aquest dimarts una "agressió institucional" de l'Estat contra tots els catalans només perquè una part reclama la independència, és a dir, "per defensar idees polítiques, pacífiques, democràtiques i respectuoses amb els drets humans". "Això és d'una gravetat molt gran i d'una manca de qualitat democràtica alarmant que hauria de preocupar seriosament el conjunt de la UE", ha apuntat en roda de premsa, on ha anunciat que s'ha encarregat als serveis jurídics de la Generalitat que estudiï totes les vies de recursos jurídics possibles. Pel que fa a la resposta política, ha apuntat que serà "fer el procés més irreversible" i eixamplar la seva base social.

Summary: Mas denuncia una "agressió institucional" de l'Estat contra tots els catalans perquè una part reclama la independència


El govern espanyol ha impulsat una moratòria en el pagament d'hipoteques de les persones que hagin reduït els seus ingressos o estiguin en situació d’atur per la declaració de l'estat d'alarma derivada de la crisi del coronavirus. El decret llei aprovat per l'executiu de Pedro Sánchez aquest dimarts per fer front a l’emergència econòmica derivada de la paralització de moltes empreses per la covid-19 també estableix l’ajornament del pagament dels subministraments bàsics (aigua, llum i gas) dels col·lectius més vulnerables i també els garantirà les telecomunicacions. També inclou la pròrroga automàtica fins al setembre del bo social a les llars beneficiàries.  El president de l’executiu espanyol, Pedro Sánchez, ha explicat les mesures en roda de premsa i ha dit que “cap persona en una situació econòmica difícil perdrà el seu habitatge”. Tanmateix, no ha concretat ajuts per a les persones que no puguin pagar el lloguer.

Summary: ACTUALIZACIÓ:El govern espanyol impulsa una moratòria en el pagament d'hipoteques per a treballadors afectats pel covid-19


Els vídeos que el tribunal no deixa reproduir durant els interrogatoris als testimonis han estat protagonistes de diverses enganxades entre el president de la sala, Manuel Marchena, i alguns dels lletrats. Ha passat mentre el lletrat Jordi Pina interrogava un testimoni que assegurava que no van tirar ningú a terra a la intervenció que van a Vilalba Sasserra (Vallès Oriental). "Pot ser van caure davant la nostra presència, però no vam tirar ningú a terra", ha explicat l'agent U93494I. Pina li ha insistit i li ha dit que estava veient les imatges. Això ha provocat la interrupció de Marchena. "El que podem fer és que testifiqui vostè en lloc del testimoni, això no és seriós", li ha retret el president. Tampoc ha deixat interrogar a Andreu van den Eynde, que volia insistir en demanar "l'exhibició molt concreta d'un arxiu". El lletrat de Junqueras i Romeva ha formulat protesta.  L'interrogatori d'aquest agent de la Guàrdia Civil ha provocat diverses enganxades entre el president del tribunal i algunes defenses. La primera, amb el lletrat de Sànchez, Rull i Turull, Jordi Pina, que intentava contradir el testimoni mentre assegurava que no s'havia tirat ningú a terra. "Cap dels meus components colpeja cap ciutadà que estigués en actitud pacífica", ha dit el testimoni. Marchena li ha retret que, tot i que normalment "es comporta com un advocat seriós" considerava que no ho estava fent. I no li ha deixat donar explicacions a Pina perquè, segons Marchena, "encara agreujarà la seva actitud".  També li ha cridat l'atenció més endavant quan Pina interrompia les explicacions del testimoni sobre l'ús de la porra, al·legant que ja coneixia el protocol perquè durant molts anys havia defensat cossos policials. "Deixi al testimoni acabar i després parla de la seva experiència", li ha dit Marchena irònicament.  Al final de la declaració del mateix testimoni, l'advocat d'Oriol Junqueras i Raül Romeva, Andreu van den Eynde, ha pres la paraula per demanar l'exhibició "molt concreta d'un arxiu", però Marchena l'ha tallat. "No és el moment, estem a l'interrogatori, si us plau no entri en debat amb mi", li ha respost. El president del tribunal ha acomiadat el testimoni, moment en què Van den Eynde ha tornat a demanar la paraula, però Marchena no li ha donat. L'advocat ha emès una protesta. En canvi, en els interrogatoris per part de la defensa de Cuixart -que aquest dijous a la tarda ha fet Benet Salellas- s'ha fet constar al final de tot la voluntat d'exhibir uns documents i ha indicat al tribunal la ruta on trobar-los. Una estratègia que no ha provocat les queixes de Marchena.  Durant tota la fase testifical, el tribunal ha decidit no exhibir cap vídeo aportat ni per defenses ni per acusacions i ha afirmat que es veuran tots durant la fase documental.

Summary: Els vídeos que el tribunal no deixa reproduir, protagonistes de les enganxades entre Marchena i els advocats


El comitè d'empresa de la planta que la multinacional Robert Bosch té a Castellet i la Gornal (Alt Penedès) xifra en un 100% el seguiment de la jornada de vaga convocada per aquest divendres contra el tancament de la fàbrica. La direcció va presentar el 14 de setembre l'ERO d'extinció de contractes i les parts inicien ara la negociació. El tancament de Bosch, que distribueix motors per a neteja parabrises, afecta uns 300 treballadors. La plantilla tornarà a fer vaga el 29 de setembre i l'1 d'octubre, coincidint també amb jornades de negociació i mediació. Aquests dies els treballadors es manifestaran a Barcelona per mostrar el seu rebuig al tancament de la planta.

Summary: Els comitè d'empresa de Robert Bosch xifra en un 100% el seguiment de la jornada de vaga


La cambra de Comerç d'Almeria i el lobby empresarial Ferrmed han reclamat aquest dimecres al govern espanyol avenços al sector sud del Corredor Mediterrani, apostant per la doble plataforma ferroviària en el ramal costaner, que va des de Lorca (Múrcia) cap a Algesires, passant per Almeria. En el marc de la jornada, 'El sector sud del Corredor Mediterrani, desenvolupament de la infraestructura ferroviària i de l'explotació. Noves oportunitats", 120 representats d'institucions, empreses, operadors logístics i ferroviaris han sumat forces en aquesta reivindicació, plasmada en la 'Declaració d'Almeria'. En declaracions als mitjans, el president de la Cambra d'Almeria, Diego Martínez, ha indicat que la declaració vol "impulsar el desenvolupament del sector sud de transport" i ha lamentat que en 130 anys no s'hagi posat cap línia ferroviària a la demarcació.  Martínez ha afegit que el sector sud de la costa mediterrània és una zona estratègica a nivell mundial per la qual circula el trànsit intercontinental més important del món, per la seva vinculació amb el Nord d'Àfrica, que veu "truncades" les seves oportunitats per unes males connexions ferroviàries d'enllaç amb Europa.  En aquesta jornada, tant la Cambra de Almeria com Ferrmed han reclamat per al ramal costaner del Corredor Mediterrani les mateixes prestacions que el ramal interior. En aquest sentit, consideren necessària la doble plataforma en tot el seu recorregut des de la frontera francesa fins a Andalusia, amb una doble penetració des de Lorca, un cap a Almeria i per la costa cap a Algesires, i una altra cap a Granada per Basa i Guadix a través de la vall de l'Almanzora i des d'allà per l'eix transversal andalús fins Antequera i Bobadilla, per enllaçar amb Algesires a través d'una línia totalment restaurada. A la conferència també han participat representants institucionals d'Almeria i de la Junta d'Andalusia i de Múrcia.  La producció hortofrutícola més important d'Europa En declaracions a l'ACN, el president de Ferrmed Joan Amorós ha posat en valor aquesta zona del Corredor Mediterrani, destacant que compta amb la producció hortofrutícola més important d'Europa. Amorós ha afegit que la producció podria arribar a Catalunya en una sola nit si els remolcs dels camions poden viatjar en tren quan en l'actualitat poden arribar a tardar entre 12 i 16 hores. El dirigent de Ferrmed també ha incidit en la comunicació "horrible" entre Almeria i Catalunya i ha posat com exemple el seu propi viatge: en avió fins a Màlaga i en cotxe de lloguer fins a la ciutat amfitriona de la jornada.   Amorós ha demanat Foment que puntualitzi en quina data preveu que les actuacions acabin i actuacions addicionals com la doble plataforma per a tot el Corredor fins Algesires.

Summary: Ferrmed i empresaris d'Almeria reclamen la doble plataforma al ramal costaner sud del Corredor Mediterrani


L'Observatori de l'Ebre inicia aquests dies una nova campanya antàrtica en la qual completarà la instal·lació al pol Sud del nou magnetòmetre de mesures absolutes. Es tracta d'un aparell pioner en operar de forma automàtica i oferir, per primera vegada, una sèrie contínua de mesures absolutes durant tot l'any, incloent el temps en què la Base Antàrtica Espanyola Juan Carlos I (BAEJCI) està desatesa. Perquè el magnetòmetre funcioni correctament, el tècnic Miquel Ibáñez (que hi viatja per vuitena campanya consecutiva), i els científics Santiago Marsal i Jean Rasson muntaran una construcció en forma d'iglú que protegeix el sistema de mesura del vent, la pluja i la neu. A l'interior s'hi col·locarà també una caixa isoterma d'aïllament tèrmic. A partir del mes de març, el magnetòmetre estarà en funcionament i permetrà a l'Observatori de l'Ebre recopilar, per primera vegada, un registre continu del camp magnètic terrestre de la seva estació a l'hemisferi sud, de la qual es tenen mesures des de desembre de 1996, fa justament 20 anys, però només durant els estius australs.

Summary: L'Observatori de l'Ebre completarà la instal·lació d'un pioner magnetòrmetre al pol Sud en els propers mesos


Després que el govern de Barcelona hagi rescatat el projecte de funerària pública amb la voluntat d'oferir enterraments per 1.800 euros a partir d'aquest estiu, l'empresa Àltima ha respost que si el projecte segueix endavant es produirà un acte de competència deslleial. En primer lloc, denuncien que el preu anunciat està per sota del cost real de l'enterrament. D'altra banda, creuen que l'empresa pública no pot beneficiar-se dels espais que hi ha al cementiri perquè seria un desavantatge respecte a les altres empreses que no tenen aquesta opció. D'altra banda, des d'Àltima no veuen viable que els tràmits urbanístics per al nou tanatori i les obres permetin que les instal·lacions puguin obrir d'aquí a 2 anys, basant-se en el temps que van haver d'esperar ells abans de tenir el seu mateix equipament acabat. A més, la funerària apunta que actualment l'empresa pública Cementiris de Barcelona ja compta amb el monopoli de la incineració i si ara se suma aquesta nova oferta d'enterraments i vetlla, representarà un nou avantatge competitiu respecte a les empreses privades. D'altra banda la funerària ha volgut desmentir el regidor de presidència Eloi Badia sobre el preu mínim de l'enterrament que ofereixen les privades a la ciutat. Si bé des del govern municipal fixaven el preu sobre els 4.200 euros, des d'Àltima mantenen que la despesa mitjana per enterrament sense assegurança és de 3.800 euros, tot i que sense IVA. Però el comunicat d'Àltima també planteja com es resoldrà el 15% de participació que l'Ajuntament de Barcelona té a l'empresa Serveis Funeraris de Barcelona. En cas que el govern no es vengués aquesta participació, el mateix Ajuntament es faria competència directa amb els enterraments a 1.800 euros. Àltima també demana més concreció en la inversió que hauria de fer Cementiris de Barcelona per assumir aquest servei, ja que caldrà comprar vehicles i contractar el personal perquè estigui operatiu les 24 hores del dia els 365 dies a l'any. A més, troben a faltar informació del cost del condicionament de les sales dels cementiris per poder fer-hi les vetlles.

Summary: Àltima culpa l'Ajuntament de Barcelona de competència deslleial


La Comissió Nacional dels Mercats i la Competència ha sancionat a Endesa Energia (100.000 euros), Iberdrola Clients (30.000 euros), Gas Natural Serveis (10.000 euros) i Viesgo Energia (15.000 euros) com responsables d'infraccions lleus de la Llei 24/2013 de 26 de desembre del sector elèctric i de la Llei 34/1998 de 7 d'octubre del sector d'Hidrocarburs. La CNMC ha resolt aquests expedients després de rebre 7 reclamacions d'usuaris que van presentar les seves denúncies directament davant de la CNMC o a través d'oficines municipals d'informació al consumidor. En tots els casos, els clients van denunciar que se'ls havia canviat d'empresa comercialitzadora del servei de gas o electricitat sense haver donat el seu consentiment.  La CNMC recorda que la normativa vigent estableix el dret del consumidor a elegir subministrador i a la vegada les empreses comercialitzadores d'electricitat i gas natural han de complir els requisits de contractació i apoderament amb els clients.  Després de l'obertura d'un període d'informació, la CNMC ha acreditat que en aquests set casos ''les companyies no van respectar el procediment de contractació i no van tenir el consentiment dels clients''.  En recomanacions anteriors de la CNMC amb l'objectiu de consolidar un bon comportament i unes bones pràctiques en el sector energètic, el regulador va recomanar a les empreses comercialitzadores que evitin la captació de clients a través de canals de venda domiciliària i la contractació telefònica (especialment en el cas dels consumidors vulnerables i gent gran).  Aquestes resolucions de la CNMC poden ser objecte de recurs davant de la sala de lo contenciós administratiu de l'Audiència Nacional en el termini de dos mesos.

Summary: La CNMC imposa multes per un total de 155.000 euros a Endesa, Iberdrola, Gas Natural i Viesgo


La diputada de CatECP, Susanna Segovia creu que el moviment "més fort" per aturar la ultradreta és el feminista. Segovia, que ha participat aquesta tarda a la manifestació a Barcelona del 8-M, opina que el feminisme està "més fort que mai". A parer seu, les dones "són les protagonistes del canvi més radical que pot patir la societat". "És un moviment que va més enllà de la lluita contra la violència masclista, que interpel·la a una societat patriarcal", ha dit. I ha afegit que la clau està en una major inversió en educació i assolir "un sistema econòmic que treballi per eliminar la bretxa salarial i l'equiparació dels permisos de paternitat".

Summary: CatECP creu que el moviment "més fort" per aturar la ultradreta és el feminista


La ponència d'energies renovables de la Generalitat ha donat el vistiplau a una planta fotovoltaica de gairebé 17,5 hectàrees al polígon industrial de Constantí (Tarragonès), segons ha informat l'Ajuntament. El projecte anomenat 'Constantí 42' el promou l'empresa Iosa Green Energy i preveu una potència de 14,52 megawatts (MW). L'Ajuntament assenyala que la ubicació a la zona de Mas de Cabaler és compatible amb el planejament urbanístic del municipi. Una vegada aprovat el projecte per la ponència, el següent pas serà redactar i tramitar el projecte d'actuació específic i, posteriorment, concedir la llicència municipal d'obres. La previsió és que les obres comencin al març i que la planta comenci a funcionar el novembre de l'any vinent.  El projecte té 30 anys mínims previstos d'explotació i, segons l'Ajuntament, aquesta serà la major planta fotovoltaica de Catalunya.  El consistori apunta que la transició energètica és un canvi estructural fonamental en el sector energètic. A més, indica que Constantí té una superfície de 3.090 hectàrees i que es necessiten 73,56 hectàrees destinades a producció d'energia renovable -el 2,38% de l'extensió territorial- per cobrir les necessitats energètiques del territori.

Summary: Llum verda a una planta fotovoltaica de 17,5 hectàrees al polígon industrial de Constantí


Els consumidors determinen el seu nivell de satisfacció amb el supermercat segons la qualitat del producte fresc, molt més que pels bons preus, les promocions o la varietat, segons un estudi d'àmbit estatal de la consultora internacional Oliver Wyman, amb motiu de la fira 'Fruit Logistica'. Segons l'informe, els clients a Espanya donen una importància del 47% a la qualitat del producte fresc com a criteri per valorar on comprar, mentre que atorguen un 10% als preus i les promocions, un 9% a la varietat i un altre 9% a la presentació. El mateix informe situa Bon Preu com el supermercat preferit pels consumidors per comprar productes frescos (83%), seguit d'Hipercor (80%) i Carrefour (67%).  D'altra banda, el mateix estudi indica que la qualitat de verdures i fruita representa el 22% a l'hora de valorar els productes, seguit dels aliments precuinats (18%) i la carn i els embotits (13%).

Summary: La qualitat del producte fresc és el que més determina la satisfacció dels clients amb els supermercats


En els allotjaments rurals, només retrocedeixen un 1,4% ACN Barcelona.-Les pernoctacions en els apartaments turístics van caure un 61,3% al juliol a Catalunya en relació al mateix mes de l'any passat, fins a les 469.984, pels efectes de la covid-19, segons dades provisionals de l'Enquesta d'ocupació en allotjaments turístics extrahotelers de l'INE. Pel que fa el nombre de viatgers, es va reduir un 53,8%, fins a les 88.335. Als càmpings, la xifra de pernoctacions es va reduir un fins a les 2.013.058, és a dir, un 48,9% menys que al juliol del 2019, mentre que el nombre de visitants va patir una caiguda del 31,8%, fins als 426.041. Els allotjaments rurals són els que van patir menys els efectes de la pandèmia, ja que el nombre de pernoctacions va caure només un 1,4% (167.866) i el de viatgers un 2,6% (50.513). El principal descens en les pernoctacions es produeix sobretot entre els visitants estrangers. Concretament, als càmpings ho han fet en un 71%, amb 725.930 pernoctacions davant els 2,5 milions del juliol de l'any passat, un dels mesos més importants de l'estiu i de l'any. En el cas dels apartaments turístics, la davallada s'ha accentuat fins al 76,1% entre els turistes estrangers i en el cas dels allotjaments rurals ho ha fet en un 68,8%.  En canvi, les pernoctacions de residents a l'Estat ha registrat descensos més moderats i fins i tot han augmentat en el cas dels allotjaments turístics rurals, on s'han disparat un 48,3% i han passat de les 98.009 del juliol del 2019 fins a les 145.353. Al conjunt de l'Estat, les pernoctacions en allotjaments extrahotelers superen els 9,9 milions al juliol, xifra que suposa un descens del 49,9%, respecte els 19,8 milions registrades en el mateix mes del 2019. Per país de residència, les pernoctacions dels viatgers residents a l'Estat van disminuir un 19,4% anual, superant els 7,5 milions. Per la seva part, les dels no residents van baixar un 77%. En els apartaments turístics, el descens de les pernoctacions va ser del 66,2% al juliol respecte el mateix mes de l'any passat, en els càmpings va ser del 36,3% i en els allotjaments de turisme rural del 10% anual.

Summary: Les pernoctacions en els apartaments turístics al juliol cauen un 61% i es redueixen a la meitat en els càmpings


Els agents fan una vintena d'entrades a Barcelona i la seva àrea metropolitana ACN Barcelona.-Els Mossos d'Esquadra duen a terme des d'aquest dimecres a la matinada una operació policial contra una organització internacional dedicada al tràfic de drogues, segons han informat fonts de la policia catalana. En el dispositiu policial, que s'ha iniciat a dos quarts de sis del matí, els agents estan fent una vintena d'entrades i registres en domicilis de Barcelona i la seva àrea metropolitana. Concretament, l'organització internacional estaria dedicada al tràfic de marihuana, segons ha pogut saber l'ACN. D'altra banda, el grup està relacionat amb un segrest a Sitges el passat mes de juny. Els Mossos d'Esquadra esperen fer diverses detencions al llarg de la jornada.

Summary: Operació policial dels Mossos d'Esquadra contra un organització internacional dedicada al tràfic de drogues


El periodista esportiu Enric Bañeres ha mort aquest dimarts a Barcelona als 72 anys, segons ha indicat 'La Vanguardia'. Nascut a Almenar (Segrià), Bañeres va fer una llarga trajectòria com a periodista i va treballar en mitjans com 'El Diario de Lleida', 'El Correo Catalán', 'El Papus', 'Barrabás', 'TeleXpress', 'El Mundo Deportivo' i 'La Vanguardia', on va ser cap d’esports durant catorze anys. També ha escrit diversos llibres, sobretot relacionats amb el Barça, com 'Les Lligues del Barça (1998)', 'Dichoso Barça' (2000) i 'Estimada Basilea', 'Qué Sabrá Usted de Fútbol' i 'Los Mur, Masajistas del Barça' (2008).  Actualment era professor de periodisme esportiu a la Universitat Internacional de Catalunya. Al juny del 2015, Bañeres es va retirar del periodisme actiu.

Summary: Mor el periodista esportiu Enric Bañeres


Els responsables del Doctor Music Festival 'Rencarnation Editon' que s'ha de celebrar al juliol a Escalarre (Pallars Sobirà) plantegen la reducció de la meitat dels aparcaments i part de la zona d'acampada per tal d'aconseguir el vistiplau de l'Agència Catalana de l'Aigua (ACA) i poder fer el festival als terrenys que estan en una part de zona inundable. En aquest sentit, plantegen traslladar aquests serveis situats en zones més properes al riu a nuclis de població situats entre 30 i 60 minuts del festival i establir un servei d'autobusos llançadora pels assistents. Els organitzadors també volen crear un sistema de predicció ''exprés'' amb models catalans, francesos i estatals. Des de l'entitat ecologista Ipcena, Joan Vàzquez assegura que ''no hi ha temps material'' per fer les modificacions i considera que el festival no s'acabarà celebrant.

Summary: Doctor Music planteja reduir la zona d'acampada i l'aparcament per complir els requisits per fer el festival d'Escalarre


El president del Parlament, Roger Torrent, denunciarà per carta a tots els parlaments europeus la condemna de l’expresidenta Carme Forcadell a onze anys i mig de presó per sedició. Segons ha explicat Torrent aquest dimarts a la tarda després de reunir-se amb Forcadell a Mas d’Enric, l’objectiu és interpel·lar el conjunt del parlamentarisme perquè defensi “els fonaments de la democràcia” ja que l’expresidenta l’han condemnat de forma “flagrant” i “injusta” per haver permès “un debat parlamentari”. Torrent ha afegit que també s’adreçaran als més de 500 diputats i exdiputats que en el seu moment ja van exigir l’alliberament de Forcadell i que reprendrà la seva agenda internacional amb organismes que defensen els drets fonamentals.   El president del Parlament ha explicat que Carme Forcadell es manté “forta, serena i determinada” malgrat que viu unes circumstàncies “injustes i dures”. Torrent ha denunciat que el Suprem ha sentenciat a onze anys i mig de presó a la presidenta d’un parlament democràtic “per haver permès un debat parlamentari, que els grups s’expressessin i que els diputats parlessin”.  Per aquest motiu, Torrent ha anunciat que denunciaran la situació al conjunt de cambres legislatives europees i als més de 500 parlamentaris que van demanar l’alliberament de Forcadell. El president del Parlament s’hi adreçarà per carta a partir d’aquest dimecres per a explicar una situació “extremadament preocupant des d’un punt de vista democràtic i de drets i llibertats fonamentals”.  “No pot ser de cap manera que per un debat parlamentari i per haver donat veu als representants de Catalunya estigui entre reixes. Ho denunciarem a nivell internacional perquè és una qüestió del conjunt de tot el parlamentarisme defensar els fonaments de la democràcia”, ha subratllat. A més, Torrent ha avançat que reprendrà l’agenda internacional per mantenir contacte “amb institucions i organismes que defensen els drets fonamentals a nivell internacional”. Confiança en la unitat Preguntat per la reclamació d’unitat als partits després de la sentència, Roger Torrent ha opinat que hi ha més unitat estratègica de la que saben mostrar i explicar, però ha admès que cal fer autocrítica i que han d’explicar-se millor. Tot i això, ha garantit que la majoria parlamentària que conformen els partits independentistes tenen la voluntat “ferma i evident” de “cosir” la unitat estratègica i traslladar als ciutadans quina és l’agenda política per encarar el nou cicle després de la sentència.  El president del Parlament també ha advertit que la sentència del Tribunal Suprem “afecta i posa davant el mirall al conjunt dels demòcrates” i no tan sols als independentistes. “Ens interpel·la a tots perquè va en contra dels propis fonaments de la democràcia i som el conjunt de demòcrates els que hi hem de respondre perquè la sentència obre la porta a considerar sedició qualsevol mobilització”, ha conclòs.

Summary: Torrent denunciarà per carta a tots els parlaments europeus la condemna “injusta” de Forcadell


El número quatre de la llista per Barcelona, Jordi Turull, ha respost la vicepresidenta espanyola, Soraya Sáenz de Santamaría, que aquest matí s'ha vantat d'haver "escapçat" els líders d'ERC i JxCat, i ha demanat el vot per "seguir liquidant l'independentisme". A aquestes paraules, el conseller destituït per l'Estat ha sentenciat que, tot i els empresonaments, "no podran escapçar mai la voluntat del poble, i si no va poder Franco no ho faran els seus hereus". En la seva intervenció en l'acte de JxCat al Moll de la Costa de Tarragona, Turull també ha avisat Esquerra -de manera indirecta-, per advertir que el 21-D no va sobre quin partit guanya les eleccions, sinó de qui entra al Palau de la Generalitat. Així, el conseller destituït ha asseverat que l'únic pla és que el cap de llista de la seva candidatura, Carles Puigdemont, sigui president.

Summary: Turull respon Santamaría: "Si Franco no va poder escapçar la voluntat del poble català tampoc ho faran els seus hereus"


El comissari de Recerca, Ciència i Innovació, Carlos Moedas, ha assegurat aquest divendres que la Unió Europea "ha de defensar l'ordre constitucional d'Espanya". En una roda de premsa a Brussel·les, Moedas ha dit que Espanya "és un estat membre de la Unió Europea" i que tothom ha de "respectar els països com són". "Hem de respectar la constitució", ha dit el portuguès, que ha afirmat que la situació és "extremadament important per Europa, no només és un tema d'Espanya, és un tema d'Europa". "És un tema molt difícil per totes les parts però com a Unió Europea hem de defensar l'ordre constitucional d'Espanya", ha reiterat.

Summary: El comissari de Recerca diu que la UE ha de "defensar l'ordre constitucional d'Espanya"


La Universitat de Barcelona (UB) està elaborant un pla director per determinar què fer amb el patrimoni arqueològic de Canovelles (Vallès Oriental). L'alcalde Emiliano Cordero ha explicat que l'estudi determinarà les inversions que s'hauran de portar a terme per a la conservació i si serà necessari la instal·lació d'un centre d'interpretació o d'un museu al municipi. Canovelles compta amb restes arqueològiques  de primer ordre pel bon estat de conservació i per l'antiguitat. L'Ajuntament destina uns 20.000 euros a la UB per l'elaboració del pla director. Les darreres restes arqueològiques es van trobar a principis d'aquest any, arran dels treballs de construcció de l'Escola Quatre Vents. S'hi van trobar unes restes neolítiques de fa uns 6.000 anys que compten amb dues cabanes , forns, estructures de combustió i una part funerària on hi havia dos esquelets. Els arqueòlegs consideren que es tracta dels jaciments més ben conservats de Catalunya dels primers assentaments humans a l'aire lliure. L'Ajuntament, de fet, té previst invertir 225.000 euros per fer les obres que permetran que les restes quedin visibles a la futura escola Quatre Vents, que s'ha de començar a construir el pròxim mes de gener.  D'altra banda, unes obres del 2004 van permetre trobar a la zona de Ca l'Estrada un jaciment amb dues tombes on hi havia enterrat una dona adulta i un infant respectivament. Les tombes són datades de l'inici del neolític mitjà entre el 4500 i el 3500 aC. També s'hi va trobar un menhir del III mil·leni. Aquestes restes es poden veure al Museu de Granollers. A banda, el municipi també compta amb l'Església de Sant Fèlix i la Masia de Can Colomer.  El pla director que està elaborant la UB determinarà els recursos econòmics, el personal, les campanyes de divulgació, les rutes turístiques o els espais necessaris per conservar el patrimoni arqueològic. En aquest sentit, l'estudi també tindrà en compte la possibilitat d'instal·lar un museu o un centre d'interpretació al municipi.

Summary: La UB elabora un estudi per determinar com conservar i divulgar el patrimoni arqueològic de Canovelles


L'Eufònic, el festival d'arts sonores, visuals i digital-performatives de les Terres de l'Ebre, arriba aquest dissabte a l'equador del certamen amb pràcticament totes les entrades exhaurides dels concerts i performances celebrats des d'aquest dijous, quan es va fer el tret de sortida. Enguany, els organitzadors han apostat per 40 artistes de "quilòmetre zero" i per propostes virtuals en una novena edició marcada per les restriccions sanitàries. Aquest migdia, la pluja ha aigualit l'actuació d'Algora als Ullals de Baltasar. Els madrilenys, que han presentat les cançons del nou disc 'Un estraño entre las rosas', han hagut d'acabar abans d'hora l'actuació. Els artistes d'Algora han amenitzat amb el seu techno-pop el començament d'aquesta jornada amb un concert en format vermut als Ullals de Baltasar. Les previsions de pluja han provocat que l'actuació comencés amb més de mitja hora de retard i, finalment, la pluja els ha obligat a aturar quan feia uns 45 minuts que tocaven. Els madrilenys, que no tocaven des del febrer, han interpretat les cançons del nou disc que han publicat enguany i d'àlbums anteriors. El seu cantant, Víctor Algora, ha lamentat l'estat "crític" de la cultura i dels artistes i que el concert d'aquest dissabte hagi estat molt probablement l'únic concert que faran aquest any. "La crisi sanitària ens afecta totalment, no podem presentar la música en directe, que és el que ens dona vida i diners", ha reconegut. L'actuació s'ha fet en un espai diferent de l'habitual dels Ullals de Baltasar, a la vora de l'aigua, per garantir les mesures de seguretat. Habitualment, aquesta actuació aplega unes 400 persones que ballen lliurement per l'entorn. Enguany, a causa de la crisi sanitària, s'han habilitat entre 150 i 180 cadires per controlar l'aforament. "Hem treballat amb la idea d'aforaments controlats, de manera que fossin propostes i accessos segurs. Això ha afectat l'organització, però també ha donat lloc a espais i coses noves, com l'escenari de la Glorietat, que ha sigut un descobriment per molta gent", ha assegurat Vicent Fibla, director del festival. De fet, Fibla també ha explicat que arran de la crisi sanitària han programat les propostes d'una quarantena d'artistes d'àmbit nacional. "Vam tenir clar que havíem d'apostar per artistes de proximitat, que podien arribar en cotxe, tren, autobús, bici o moto si calia, fugint dels artistes que havien d'agafar avions. Vam pensar que era el millor. Ja tenim prou incògnites i incerteses", ha completat. Abans del concert-vermut s'ha programat una activitat participativa vinculada al delta de l'Ebre, on una vintena de persones han enregistrat un recorregut sonor per la zona de l'Encanyissada i el Poble Nou del Delta, a càrrec d'Ilaria Sartori. Aquest vespre, Eloisa Matheu dirigirà un taller d'escolta, enregistrament i identificació de sons de la natura, especialment ocells. A més, també s'han programat les actuacions de Tarta Relena; Odina; Cruhda; Siwo; Trap Kids (David Its Me, Jove Dry, Lluc Planas i Massaviu). L'Eufònic tancarà diumenge amb una doble proposta: en horari de vermut actuarà el rapitenc 0phi i la granadina Rakky Ripper a la mateixa Glorieta de Sant Cales de la Ràpita. A la tarda-nit, serà el torn de l'ermita de la Pietat d'Ulldecona, on en col·laboració amb les Jornades Musicals, hi haurà un doble concert d'Egosex, una combinació de sons primitius africans amb arranjaments futuristes, i el rock electrònic i psicodèlic de Quentin Gas. Malgrat que encara queden actuacions i performances, el director ha valorat positivament aquesta edició, ja que s'han venut pràcticament totes les entrades dels concerts fets fins ara. "La gent ha respost molt bé, ha tingut molta paciència a l'hora d'entrar als espais, i això s'ha d'agrair. La valoració és positiva a la força", ha conclòs.

Summary: L'Eufònic exhaureix pràcticament totes les entrades en una novena edició marcada per les restriccions de la covid-19


Els treballs de construcció del nou reg del sistema Segarra-Garrigues que s'estan portant a terme al sector 6, al terme municipal de l'Urgell, a Verdú, han posat al descobert un jaciment arqueològic on s'han pogut documentar un conjunt de 10 sitges d'època romana i ibèrica. Al fons d'una d'aquestes sitges s'hi ha descobert l'esquelet d'un èquid jove que podria tenir 2.000 anys d'antiguitat i que es troba en un bon estat de conservació. Al jaciment també s'ha trobat un forn d'època medieval i materials com ceràmica ibèrica oxidada pintada i alguns altres de ceràmica a mà. Les troballes arqueològiques al traçat de la xarxa de regadiu del canal Segarra-Garrigues són freqüents en segons quins punts del traçat de l'obra. La troballa es va fer el 25 de juny i de moment s'han documentat 2 sitges d'època ibèrica, 3 sitges d'època romana, 2 sitges d'època tardana i 1 sitja d'una època que encara no s'ha pogut determinar. Igualment encara hi ha 2 sitges pendents d'excavar. Els arqueòlegs també han documentat una estructura en procés d'excavació retallada al geològic i reblerta de pedres amb molt material d'època romana i un recinte construït amb murs de pedra, excavat al nivell geològic, encara pendent d'excavar. D'altra banda, la descoberta de l'esquelet del cavall ha fet aturar temporalment l'excavació de la sitja on es troba a l'espera de la valoració que en pugui fer la Direcció General de Patrimoni.

Summary: Localitzen a Verdú 10 sitges d'època romana i ibèrica a les obres del nou traçat de reg del Segarra-Garrigues


El compositor britànic Howard Blake ha honorat Catalunya amb l'estrena de la peça 'La Meva Terra', un poema de l'actor Jaume Comas, interpretat aquest diumenge a l'església de Santa Maria de Montblanc (Conca de Barberà). "Crec que és una bona manera d'unir-me amb Catalunya", ha afirmat Blake. "Sóc compositor, no polític però desitjo que la situació millori i trobin una solució als vostres problemes pacíficament", ha subratllat. En el recital hi ha actuat la formació Liverpool String Quartet, la soprano Ana Puche i la flautista Nèlia Sanxis. El concert tanca la celebració del vuitantè aniversari del britànic després d'una minigira de tres concerts a Catalunya i molts més arreu.

Summary: Howard Blake honora Catalunya amb l'estrena 'La Meva Terra' a Montblanc


El diari britànic 'Financial Times' assegura que l'estat espanyol "flirteja amb invocar l'article 155 de la Constitució", el que suspendria l'autonomia de Catalunya, per aturar el procés independentista. "A mesura que el govern català es prepara per fer un referèndum secessionista aquest any", la possibilitat d'aplicar l'article 155 "s'està convertint en un clam creixent a Madrid", explica Tobias Buck, corresponsal del diari a la capital de l'Estat. Buck considera que l'article 155 seria "una opció nuclear" que "acabaria amb el sistema d'autogovern, que és al centre de l'ordre democràtic de la regió" i que permetria a l'estat espanyol "substituir càrrecs electes i enviar la policia". Segons el diari, la decisió convertiria "el llarg conflicte" entre Catalunya i Espanya en una "crisi constitucional en estat molt avançat". En aquest sentit, recorda que "els líders polítics espanyols han estat reticents a amenaçar Catalunya amb una intervenció" però el ministre de Justícia, Rafael Català, "ho va descriure com una opció aquest mateix mes". Al seu article, Buck entrevista diversos professors universitaris, entre ells Oriol Bartomeus, expert en ciència política. "L'article 155 és una opció nuclear; si el govern espanyol en fa ús, tot salta pels aires", explica el professor de la Universitat Autònoma de Barcelona. "L'article 155 es va dissenyar com un últim recurs per gestionar esdeveniments traumàtics", alerta el professor de la UNED, Mariano Bacigalupo i ho compara amb "un desterrament". Finalment, el diari també recorda que el govern català insisteix a celebrar un referèndum unilateral i ho compara amb la consulta del 9-N. "Quan Catalunya volia un referèndum informal, el govern [català] el va permetre tot i la sentència del TC que obligava a aturar el procés". Buck recorda que tot i "el processament de diversos líders polítics, la consulta en si va tirar endavant sense cap intervenció". "Ara podria ser diferent; els líders catalans insisteixen que el referèndum del setembre ha de ser vinculant, cosa que fa més difícil que Madrid l'ignori", alerta Buck i afegeix que els polítics catalans han avisat que "estan disposats a desobeir qualsevol sentència del TC que pretengui suspendre o prohibir el referèndum".  Finalment, segons el diari, Rajoy i els seus ministres poden arribar a la conclusió que "no els queda més remei" que aplicar l'article 155.

Summary: El 'Financial Times' alerta de la possibilitat que l'Estat suspengui l'autonomia de Catalunya


La directora del Servei d'Ocupació de Catalunya (SOC), Mercè Antonia Garau, ha defensat que a principis d'any l'Ajuntament de Badalona acabés contractant com a tècnica de Medi Ambient la dona del llavors regidor de l'àrea, Àlex Mañas (ICV-EUiA), després del procés d'avaluació de candidatures que va fer el SOC per al lloc de treball. Garau assegura que el seu perfil era el que millor s'ajustava, a més de ser el que va obtenir una nota més alta. "Si jo fos la tècnica de selecció tindria elements per defensar-ho". Garau també ha volgut deixar clar que el parentiu entre candidata i regidor no va ser un element de valoració, de la mateixa manera que no es pregunta per l'orientació sexual dels candidats. La directora del SOC ha comparegut a la Comissió de Polítiques Digitals i Administració Pública a petició del PP. El líder popular i candidat a l'alcaldia de Badalona, Xavier Garcia Albiol, assegura que l'única virtut de la dona era ser la parella del regidor d'ICV-EUiA i insisteix que "no era la candidata ideal". D'entre les tres candidates al lloc de treball, una d'elles va obtenir un 8 i les altres dues un 7. La nota més alta va ser finalment l'escollida per l'Ajuntament de Badalona per ocupar el lloc de treball, tot i que no tenia obligació d'escollir la primera de la llista. "L'Ajuntament no està obligat a triar el que té més nota. Fem feina d'avaluació i no de selecció", explica Garau. La resta de grups li han retret a Albiol que polititzes un procediment tècnic del SOC i que utilitzés el Parlament per fer oposició a l'Ajuntament de Badalona.

Summary: La directora del SOC defensa la contractació a l'Ajuntament de Badalona de la dona d'un regidor d'ICV-EUiA


Coincidint amb el 80è aniversari de l'assassinat de Lluís Companys, la Comissió de la Dignitat ha engegat una campanya de micromecenatge per fer un vídeo de denúncia per la mort del president català. Sota el nom de 'Trencadís' i a través de diferents peces musicals, es buscarà recordar darrers mesos de la seva vida, des de l'empresonament al seu afusellament. La música, creada per Laia Vallès, Joaquim Rabasseda, Arnau Tordera, Laura Casaponsa, Daniel Fígols i Eduard Resina, serà interpretada per una Cobla. També hi participaran diversos actors i actrius catalans llegint els textos. L'audiovisual anirà a càrrec de Pau Cruanyes. El vídeo de denúncia de l'assassinat de Companys substituirà el concert que estava previst per commemorar els 80 anys de la seva mort i que es va haver d'anul·lar a causa de la pandèmia. Les aportacions al projecte es poden fer a través de la plataforma TotSuma.

Summary: La Comissió de la Dignitat engega una campanya de micromecenatge per homenatjar Lluís Companys


Un incendi ha obligat a desallotjar un total de 480 persones d'un cinema i un gimnàs de Barcelona. Segons fonts de l'Ajuntament de Barcelona, el foc s'ha originat abans de les dues del migdia a una de les sales de les instal·lacions de Cinesa Diagonal i ha estat extingit ràpidament pels Bombers. Amb tot, s'ha procedit a evacuar les 80 persones que hi havia en aquells moments dins del cinema i també 400 persones d'un gimnàs que es troba just al costat. En aquests moments els Bombers encara estan efectuant tasques de ventilació, tot i que una part del cinema ja s'ha pogut reobrir a les quatre de la tarda i la previsió és que a les sis la situació ja estigui completament normalitzada.

Summary: Desallotgen 480 persones d'un cinema i un gimnàs de Barcelona per un incendi


Jordi Bruch serà amb força probabilitat el proper alcalde de Prats de Lluçanès, i prendrà el relleu al republicà Isaac Peraire. En declaracions a l’ACN, l’alcaldable de Junts per Prats, formació guanyadora de les eleccions del 26-M a la capital del Lluçanès, ha assenyalat que “matemàticament” es pot donar qualsevol escenari: “des d’un govern en solitari, amb acords puntuals, fins a un govern d’unitat”. Per Bruch, l’única línia vermella és “la confiança” entre les persones i les formacions que han de permetre treballar com un govern de consens. L’alcaldable s’ha mostrat prudent perquè les converses que lideren amb els partís puguin avançar amb serenitat. Bruch ha avançat que el resultat final de les negociacions es podria conèixer a finals de la setmana que ve.  A les eleccions del passat 26-M, Junts per Prats va aconseguir 5 regidors amb 679 vots, el 41,58% del total. El cap de llista, Jordi Bruch, ha agraït als ciutadans que el van votar la confiança en el seu equip i haver-lo convertit en la primera força. A més, també ha posar en valor la legitimitat que té Junts per iniciar les converses per formar govern. Amb Movem Prats i amb el RAP ja s’hi ha trobat, mentre que amb ERC la reunió s’ha agendat per dilluns.  “Tots els escenaris estan oberts” , ha dit l’alcaldable. Des d’un govern en minoria, “que no és la nostra intenció”, fins a un govern de pacte. “També podríem tornar a la oposició una altra vegada, és una opció matemàtica”, ha bromejat el vencedor de les eleccions.   Jordi Bruch s’ha mostrat optimista en el seu objectiu de crear un govern a partir del consens. “Nosaltres amb qui es pot parlar i ho hem demostrat aquests anys a la oposició”, ha apuntat. El candidat a futur alcalde ha explicat que ara mateix no hi ha cap partit prioritari amb qui prefereixin formar govern. “Parlarem amb tots i ens trobarem tantes vegades com faci falta”, ha dit. De fet, “hi ha més de dos terços del programa que són molts similars amb els altres partits”, ha afegit. “Caldrà acabar de perfilar aquestes diferències”.

Summary: Jordi Bruch (Junts per Prats): “Matemàticament pot passar de tot: des d’un govern en minoria amb 5 regidors fins a un d’unitat”


L'oposició ha pres el control de l'agenda del Parlament britànic al Partit Conservador encapçalat pel ministre britànic Boris Johnson aquesta nit, després que un dels seus diputats hagi passat a les files dels liberals i l'hagi deixat sense majoria. La moció sobre el control de l'agenda ha guanyat per 328 vots a 301. D'aquesta manera, els opositors a un Brexit dur podran introduir al Parlament la discussió d'una llei que bloquegi la possibilitat de trencar amb la UE sense respectar els termes de l'acord entre les dues parts, opció que Johnson no descarta. Probablement la llei entrarà demà al Parlament en el marc d'un debat d'urgència. En cas que tiri endavant –opció factible per la pèrdua de la majoria dels conservadors- la norma obligarà el primer ministre a demanar a la UE una altra pròrroga al Brexit per evitar la sortida dura. Johnson ha anunciat al matí que podia contraatacar a aquesta mesura amb la convocatòria d'unes eleccions, amb les quals podria reforçar la postura dels conservadors i evitar la pressió dels contraris al Brexit dur. Però aquesta opció se li ha complicat després de la sortida del partit del diputat Phillip Lee, que li ha fet perdre la majoria de la cambra. Lee ha assegurat a través d'una carta publicada a les xarxes socials que està "preocupat" per l'estratègia 'tory' en el Brexit, que considera que està "contaminada" pel "populisme i el nacionalisme anglès".

Summary: L'oposició pren el control de l'agenda del Parlament britànic per aprovar una llei que eviti un Brexit sense acord


El president de la Comissió Europea, Jean-Claude Juncker, ha restat aquest dimarts a la nit importància al fet que el partit popular europeu d'Àustria (ÖVP) hagi format un govern de coalició amb l'extrema dreta (FPÖ). En una roda de premsa conjunta oferta amb el nou canceller austríac, Sebastian Kurz, des de Brussel·les el president de la CE ha dit que "el que és important és que és un govern proeuropeu". "Per què se'n fa un gra massa d'això quan tendim a ser parcialment cecs quan són altres països? Del que es tracta aquí és que és un govern proeuropeu i això és tot", ha assenyalat Juncker. Aquesta ha estat la resposta del luxemburguès preguntat pels periodistes per si està "decebut" amb el nou govern de coalició format a la república alpina. "No es tracta d'estar decebut, feliç o trist, el nou govern té uns estàndards proeuropeus i és això el que és important", ha dit. "Treballarem amb tots els ministres austríacs de la millor manera possible, com treballo amb els socis d'extrema dreta de Tsipras i com he estat treballant amb partits d'extrema dreta a Bulgària i Eslovènia", ha afegit. Per la seva banda i en la mateixa línia Kurz ha justificat que "el més important" és que el seu govern és "proeuropeu". "Els socialdemòcrates no han volgut formar govern amb el nostre partit i és per això que hem hagut de formar govern amb el Partit de la Llibertat (FPÖ)", ha explicat el jove canceller, de només 31 anys. El president de la Comissió Europea ha rebut aquest dimarts a la nit el canceller austríac, Sebastian Kurz, recentment investit a Viena després d'aconseguir formar un govern de coalició amb l'extrema dreta de Heinz-Christian Strache. Prop de dos mesos després de les eleccions legislatives, el Partit Popular austríac (ÖVP), guanyador dels comicis, va formar dilluns govern amb el Partit de la Llibertat (FPÖ). L'acord final resultant de les negociacions entre els dos partits passa perquè l'extrema dreta de l'FPÖ es quedi la vicecancelleria i amb carteres ministerials considerades 'clau' com ara Interior, Exteriors o Defensa.

Summary: Juncker sobre el govern de coalició amb l'extrema dreta a Àustria: "Per què se'n fa un gra massa?"


El jutjat 9 de Barcelona ha arxivat aquest dimecres la denúncia que la CUP va interposar arran de l'actuació policial davant de la seu dels cupaires el 20 de setembre. La jutgessa argumenta la decisió perquè considera que els agents de la policia espanyola van actuar "en compliment estricte" de les ordres de la fiscalia. El jutjat conclou que els agents es van "limitar a intervenir el material propagandístic [...], sense que la durada temporal més o menys excessiva, a criteri del denunciant, de la intervenció policial [...] pugui entendre's constitutiva de cap delicte davant la confirmació que a l'interior d'aquesta seu hi havia material relacionat amb els preparatius del referèndum il·legal de l'1-O".  La CUP lamenta en un comunicat que la jutgessa no hagi acceptat les diligències que demanaven els seus advocats per citar testimonis sobre la durada de l'actuació. I també critica que el jutjat "doni validesa a la interceptació de cartells, tot i no ser institució i per tant no estar afectats per la prohibició del Tribunal Constitucional".   Al mateix comunicat, els cupaires consideren que la instructora no analitza tots aquests elements "com li pertocaria a un òrgan judicial davant d'una clara vulneració dels drets fonamentals dels ciutadans i d'un partit polític".  Els cupaires asseguren que desenes de vehicles de la policia espanyola van "assetjar" la seva seu durant més de set hores el 20-S "tallant la circulació del carrer, intentant accedir dins de la seu d'un partit polític sense ordre judicial i requisant material de campanya".

Summary: El jutjat arxiva la denúncia de la CUP sobre l'actuació policial el 20-S davant la seva seu


Una trentena d’estudiants de diferents centres educatius de la ciutat de Vic protagonitzaran una adaptació teatral en català de la comèdia musical nord-americana ‘Grease’. El director artístic, Toni Font, ha posat el focus en l’alt nivell dels joves que pujaran a l’escenari. “Actuen, canten i ballen al mateix alt nivell”, ha destacat. L’obra és una producció pròpia del Teatre l’Atlàntida que s’emmarca en la tercera edició del projecte educatiu ‘Fem un musical’. L’espectacle s’estrenarà el proper 3 de maig a dos quarts de nou del vespre a la Sala Ramon Montanyà i l’endemà hi haurà una segona sessió. Les entrades gairebé s’han exhaurit.  El cap de programació del Teatre l’Atlàntida, Ramon Ferrer, ha destacat que més enllà de l’objectiu clarament pedagògic del projecte, el musical també té una “gran ambició” en la part artística. “Intentem impregnar la producció d’una vessant professional en tots els seus aspectes”, ha dit Ferrer. La direcció musical ha anat a càrrec d’Arnau Burdó, amb la col·laboració coreogràfica de Laura Marsal. També hi ha participat l’Escola de Música i del Conservatori de Vic, de l’EART i el 9TV.  Pel director artístic, Toni Font, fer un musical d’aquest tipus a Vic ara fa 20 anys “era ciència ficció”. Per sort, ha destacat, la societat ha avançat i ara ja es pot despertar l’interès artístic dels actors en edats molt més joves.  Font també ha explicat que després dels musicals de ‘Joseph and the amazing technicolor dream coat’ d’Andrew Lloyd Webber i ‘El Mikado’ de William Gilbert i Arthur Sulivan, “Grease serà l’edició més completa que s’ha fet”. I això podrà ser així, ha explicat el director, perquè en l’obra hi intervenen moltes disciplines artístiques més enllà de la interpretativa. Pel què fa al vestuari, per exemple, s’han dissenyat més d’un centenar de peces només per  a l’espectacle.  Toni Font també ha posat de relleu la idea de l’”intèrpret total”, perquè “com més coses se sap fer a l’escenari molt millor”. Al càsting s’hi van presentar una seixantena d’actors dels diferents centres de secundària de Vic i se’n van escollir 30. L’espectacle també compta amb una dotzena de ballarins.  De la seva banda, l’alcaldessa, Anna Erra, ha destacat el projecte musical com un exemple de “projecte de ciutat”. Segons Erra, ‘Grease’ mostrarà que Vic és capaç de tirar endavant un projecte amb un objectiu comú que, en aquest cas, és la música.  L’obra que s’estrenarà és una adaptació de la peça original de 1971, estrenada a Chicago, i que només un any després va passar a Broadway. La història de la Sandy i en Danny, però, no es va fer famosa a nivell mundial fins que l’espectacle es va convertir en una icona del cinema amb les interpretacions de John Travolta i Olivia Newton-John.

Summary: Una trentena d’estudiants de Vic protagonitzaran una producció pròpia de ‘Grease’ al Teatre l’Atlàntida


El conseller d'Afers Exteriors de la Generalitat, Alfred Bosch, ha ressaltat "el reforçament" de les relacions entre Catalunya i Croàcia amb una trobada amb el president del comptat de Varazdin, Radimir Cacic. Bosch ha explicat que la trobada ha servit per explorar els "molts camps que hi ha per col•laborar", i espera que altres actors com les cambres de comerç o el sector industrial puguin tenir un paper més rellevant a partir d'aquesta trobada. Cacic per la seva banda ha celebrat la reunió que ha mantingut amb la delegació catalana i ha admès que Varazdin és l'única regió de Croàcia que no ha rebut pressions per part de la diplomàcia espanyola. El president del cantó ha reconegut que si fos primer ministre del país rebria el seu homòleg català. "La pregunta és per què no ho fa l'actual primer ministre", ha reblat.

Summary: Bosch destaca "el reforçament" de les relacions amb Croàcia en una trobada amb el president del comptat de Varazdin


Segar, batre, ventar i ensacar. Les festes de l'arròs de Deltebre han exhibit un any més la tradició dels arrossars del delta de l'Ebre aquest diumenge a la finca de la Bombita. Centenars de persones han participat del reguitzell d'activitats organitzades per l'Ajuntament durant tot el cap de setmana. L'alcalde del municipi, Lluís Soler, ha qualificat d'èxit les jornades que són obertes a tothom des de fa quatre anys i ha destacat que estudiaran incorporar "nous conceptes" a la festa de cara la pròxima edició.

Summary: Deltebre rememora el passat amb la tradicional sega de l'arròs


El primer secretari del PSC, Miquel Iceta, ha avançat que el líder del PSOE, Pedro Sánchez, trucarà per telèfon a Carles Puigdemont un cop hagi pres possessió del càrrec de president de la Generalitat aquest dimarts. “Com no pot ser d’una altra manera. Això és el mínim, el primer i allò obvi”, ha considerat en una entrevista a Rac 1. A més, Iceta ha qualificat d’error que el rei Felip VI no hagi rebut la presidenta del Parlament, Carme Forcadell, i hagi demanat al Parlament que enviï per escrit la comunicació de la investidura de nou president. El líder dels socialistes creu que el Rei hauria d’haver acceptat l’audiència en senyal de “normalitat i formalitat” i en deferència a la situació “molt especial” que viu Catalunya.  “Un cop hagi pres possessió, Puigdemont rebrà una trucada de Sánchez, com no pot ser d’una altra manera”, ha assegurat Iceta que també s’ha mostrat disposat a mantenir la relació amb Artur Mas com a expresident de la Generalitat. “M’interessa saber el parer de Mas. Si ell vol jo penso mantenir una relació”, ha afirmat per després afegir que té intenció de continuar-lo trucant.  Encara sobre Mas, Iceta ha afirmat que no li sap greu la sortida de Mas com a president perquè creu que “no és la pitjor manera de plegar” per a ell, tenint en compte que el seu pas al costat permet que el projecte que ha defensat pugui reeixir. I això, segons Iceta, políticament té sentit. Respecte el nou president de la Generalitat, ha assegurat que no coneix personalment Carles Puigdemont i ha qualificat de “justet” el seu discurs inicial d’investidura, tot i que el va veure “més àgil” en el torn de rèpliques als grups parlamentaris.  Pel que fa a ola decisió de la Casa Reial de no rebre en audiència la presidenta del Parlament, Carme Forcadell, Iceta ho ha considerat un error tot i que ha afegit que “no hi ha una tradició ni una obligació” de rebre-la. En aquest sentit, ha assenyalat que el Parlament andalús també va intentar que el Rei rebés un lletrat de la cambra i que la Zarzuela ho va rebutjar. De totes maneres, ha afirmat que si ell hagués estat el rei ho hagués fet com un senyal de normalitat i formalitat, i com a deferència i atenció a una situació “molt especial”. De fet, ha apuntat que el fet que avui molts independentistes se sentin ofesos vol dir que als catalans els agrada que es respectin les formes. Aposta per govern de reformes a l’Estat perquè no és possible govern d’esquerres Iceta ha reiterat la seva aposta per un govern espanyol format per PSOE, Podem i Ciutadans davant la impossibilitat de constituir un executiu d’esquerres. “Amb l’aritmètica parlamentaria no hi ha un govern d’esquerres possible i hi pot haver un govern de reformes”, ha defensat. I en aquest sentit, ha desitjat que hi hagi la “grandesa i la intel·ligència política” perquè sigui possible. “Si hi ha la possibilitat de tombar les coses des d’un sentit més progressista del que seria un govern del PP, deixarem d’intentar ho?”, ha preguntat.  En el marc d’aquestes negociacions, ha coincidit amb l’alcaldessa de Barcelona, Ada Colau, que hi ha d’haver la carpeta catalana sobre la taula i ha reiterat l’aposta del PSOE per una reforma de la Constitució.  Finalment, ha afirmat que amb l’actual reglament del Congrés, En Comú Podem no pot tenir grup propi a la cambra baixa, encara que hagi obtingut els vots suficients a Catalunya per tenir-lo. I ha afegit que si el reglament ho permetés ara seria com dir que el PSC ha estat 30 anys “fent el préssec”.

Summary: Iceta avança que Sánchez trucarà Puigdemont un cop hagi pres possessió com a president de la Generalitat


Carles Riera insta ERC a canviar l'actitud del peix al cove que s'ha demostrat "absolutament inútil" ACN Barcelona.-La CUP ha demanat la compareixença del conseller de l'Interior, Miquel Buch, al Parlament per l'actuació dels Mossos d'aquest dimarts durant una concentració al barri de Gràcia de Barcelona que ha acabat amb una persona detinguda. En una entrevista a 'Ràdio 4', Riera ha acusat Buch "d'aplanar-se" a les "restriccions de drets" del govern espanyol. I és que segons el diputat, l'estat d'alarma vigent permet una aplicació "molt arbitrària" de restricció de drets i llibertats i una actuació "extralimitada" de la llei mordassa. D'altra banda, ha instat ERC a canviar l'estratègia del "peix al cove" de l'antiga Convergència al Congrés. I ha afegit que aquesta estratègia s'ha demostrat "absolutament inútil".  Riera ha lamentat que al barri de Salamanca de Madrid les persones es puguin manifestar "tranquil·lament" i, en canvi, els Mossos intervinguin en les concentracions de l'esquerra independentista en diferents barris de Barcelona. Segons el diputat, a les concentracions d'ahir els participants anaven amb mascaretes, sense pancartes i respectant les mesures d'higiene. "En nom de l'estat d'alarma la policia va intervenir, va haver moltes identificacions i una detenció", ha lamentat. El diputat cupaire admet que el conseller d'Interior, Miquel Buch, ha aplicat els criteris que permet l'estat d'alarma i ha lamentat que s'hagi "aplanat" a la "restricció de drets i llibertats molt arbitrària" sota el pretext de la situació actual. Riera ha afegit que el que va passar ahir és un "avís per a navegants" d'una societat que, en nom de la pandèmia, restringeix drets democràtics i ha alertat que hi ha el perill que "l'Estat s'hi trobi a gust". Pel que fa a l'estratègia d'ERC al Congrés, Riera considera "lògic i comprensible" que els republicans intentin fer valdre els seus vots a la cambra baixa però ha afegit que "en aquests moments s'està demostrant absolutament inútil". "Els fets canten per si mateixos. S'està demostrant inútil perquè no és la voluntat real del govern espanyol", ha afegit per després concloure que "el PSOE fa el que li dona la gana". Riera també ha criticat que el president de la Generalitat, Quim Torra, faci reclamacions al govern espanyol quan el seu propi govern "fa el contrari". I ha posat d'exemple que demana una renda bàsica universal a l'executiu de Pedro Sánchez mentre que, a Catalunya, el Govern gestiona "de manera molt precària" la renda garantida de ciutadania. En aquest context, ha defensat que "calen més competències i un gir radical del seu govern". I és que, segons Riera, la posició de Torra en aquests moments és "molt feble" tant davant de l'Estat com davant el Govern de la Generalitat. Pel que fa a les eleccions catalanes, el diputat cupaire creu que ara la prioritat no són comicis sinó que les institucions s'arromanguin per fer polítiques públiques i treballar per les persones. Però també ha afegit que si el Govern no està disposat a fer-ho, "òbviament hi haurà d'haver eleccions".

Summary: La CUP demana la compareixença de Buch al Parlament per l'actuació dels Mossos a la concentració de Gràcia


El director del Centre de Coordinació d'Alertes i Emergències Sanitàries, Fernando Simón, ha dit que actualment s'està "acabant la fase dura del confinament total" però ha avisat que caldrà mantenir la "tensió" a la següent, de desescalada "progressiva", per evitar un repunt dels contagis. Simón ha remarcat que serà "més difícil" aconseguir que la gent "mantingui la tensió" i apliqui les mesures adequades de distanciament social. "Hem de ser molt més conscients de cadascun dels nostres actes en aquesta segona fase per evitar un repunt" dels contagis i que les UCI tornin a tenir la "pressió" dels pitjors moments, ha dit en roda de premsa aquest dimecres per videoconferència. Simón ha dit que a mesura que vagin passant els dies s'hauran d'anar aixecant "a poc a poc" algunes de les "mesures de precaució" que s'han imposat. El director del Centre de Coordinació d'Alertes i Emergències Sanitàries ha dit que la desescalada serà una part "més còmode" perquè "la gent podrà començar a realitzar algunes de les activitats" que feia abans del confinament i "progressivament s'aniran ampliant". El tècnic del Ministeri de Sanitat ha dit que el confinament total era "la fase fàcil" perquè només calia respectar "l'única circumstància" de quedar-se a casa. Objectius assolits Simón ha celebrat que s'està aconseguint "anar cremant etapes" i s'assoleixen els objectius que les autoritats sanitàries s'havien fixat. Els contagis estan "baixant" i les UCI "no han col·lapsat" per molt que el nombre d'hospitalitzats i pacients greus no s'ha reduït tant com esperaven, ha afirmat.

Summary: Simón diu que s'està acabant "la fase dura del confinament total" però avisa que caldrà mantenir la tensió


La Fundació de la CEPTA (Confederació d'Empresaris de la Província de Tarragona) i la Fundació de la Universitat Rovira i Virgili impartiran la segona edició del curs de Gestió Executiva per a petites i mitjanes empreses, entre aquest mes de setembre i el gener de 2018. Es tracta d'un programa adreçat a directius i empresaris del territori que ofereix formació especialitzada, distribuïda en mòduls i exercicis pràctics. En concret, es treballaran eines i metodologies eficaces perquè la gestió estratègica i sostenible en el temps sigui un tret distintiu dels professionals de les comarques tarragonines i ebrenques. En aquesta segona edició s'incorpora perfils professionals com autònoms i administradors i gerents d'empreses.

Summary: La URV i la Confederació d'Empresaris de Tarragona ofereixen un segon cicle de formació especialitzada a les pimes


Mazoni publicarà el pròxim 4 d'octubre el seu nou disc 'Desig Imbècil', en el qual torna al rock i "reivindica la necessitat de més mala llet a la música", com ha explicat Bankrobber en un comunicat. L'àlbum ha estat enregistrat per Jordi Mora a l'estudi La Casamurada de Banyeres del Penedès i hi han participat la formació habitual del grup, amb Jaume Pla a la veu i guitarres, Miquel Sospedra al baix i Aleix Bou a la bateria. El disc es preeestrenarà el 20 de setembre al Mercat de Música Viva de Vic, i es presentarà oficialment el 25 d’octubre a la sala Apolo de Barcelona. Les entrades ja estan a la venda.

Summary: Mazoni torna al rock en el seu nou disc 'Desig Imbècil' que publicarà el 4 d'octubre


La líder de Cs a Catalunya, Inés Arrimadas, ha considerat que es pot millorar el nivell d'interlocució i de coordinació. "Estem d'acord que s'ha de millorar la integració de la informació dels Mossos", ha afirmat en una entrevista a Els Matins de TV3 preguntada per si la policia catalana s'ha d'integrar a l'Europol, com defensa el Govern. Així mateix, la cap de l'oposició ha defensat que s'ha de fer autocrítica deixant de banda les qüestions polítiques. En referència a l'article del Wall Street Journal, Arrimadas l'ha considerat com una mostra de l'autogovern de Catalunya i ha qualificat "d'incompatible" dir que Catalunya és una colònia i alhora defensar que s'ha treballat com un estat.  Arrimadas no ha volgut entrar en polèmica després del comunicat dels principals sindicats de la policia espanyola i la Guàrdia Civil i ha posat en valor que "els agents han treballat colze a colze". Segons Arrimadas, si hi ha algun problema és a nivell de la interlocució política. "Tots els cossos han dit que s'ha treballat bé però s'ha d'analitzar què es pot millorar. Estem parlant de seguretat, s'han de deixar de banda les qüestions polítiques i garantir la màxima col·laboració", ha defensat. La líder de Cs a Catalunya ha apostat per una "política de seguretat integral a nivell europeu" i ha recordat que actualment no hi ha una agència europea d'intel·ligència. Preguntada per si els Mossos s'han d'integrar a l'Europol, com demana el Govern, ha respost que està d'acord en "millorar la integració de la informació dels Mossos" i ha recordat que el seu partit va demanar la reunió de la Junta de Seguretat. "Fem autocrítica, nosaltres ho estem fent sense politització perquè hi ha elements de millora", ha afegit.

Summary: Arrimadas, sobre l'Europol: "S'ha de millorar la integració de la informació dels Mossos"


L'associació Proyecto barrial otro gato del Raval, que agrupa veïnat del barri barceloní, ha reclamat a les administracions que segueixin la lluita contra els narcopisos fins que trobin "els màxims responsables" d'aquesta activitat delictiva a Ciutat Vella i a Barcelona. L'entitat ho ha afirmat després de la macrooperació de Guàrdia Urbana i Mossos d'Esquadra que ha comportat fins ara més de mig centenar de detencions i una quarantena d'escorcolls de pisos. El col·lectiu veïnal ha felicitat els habitants del barri que avui "han vist culminades moltes demandes de seguretat i pau", però no han deixat de recordar que el "narcoturisme" és una realitat de la zona, per la qual cosa han exigit més recursos policials per combatre el problema. Els veïns agrupats en aquesta associació han volgut fer un reconeixement públic a les forces de Mossos i Guàrdia Urbana, així com també al jutjat 27 de Barcelona. "Ens entusiasma –han expressat a través d'un comunicat- que d'aquesta entitat judicial sorgissin les disposicions precises que han ordenat tapiar els narcopisos intervinguts". Proyecto barrial otro gato del Raval alerta, però, que el cop d'avui no serà definitiu, i mostra la "confiança" en el fet que l'Ajuntament de Barcelona i els diferents districtes prendran les "disposicions pertinents" per reorientar les "polítiques antidroga", buscar maneres de "frenar" el "narcoturisme", evitar la proliferació de pisos buits i "destinar més recursos reals i efectius" a la Guàrdia Urbana. Els veïns del Raval també han demanat una relació "més eficaç" del cos de seguretat local amb els Mossos i amb la resta de cossos policials que operen a Barcelona i a Catalunya. Finalment, l'entitat ha volgut advertir que més enllà dels narcopisos, Ciutat Vella i Barcelona "mantenen problemes amb els coffeshops, escombraries, sorolls, apunyalaments, menors no acompanyats, persones sense llar, toxicòmans, etc.".

Summary: Veïns del Raval reclamen que segueixi la lluita contra els narcopisos fins a trobar-ne els "màxims responsables"


El president del Govern, Quim Torra, ha assegurat que parla amb el vicepresident, Pere Aragonès, sobre la seva possible inhabilitació: "Em veig molt sovint amb ell. Estic molt d'acord que si això passa [la inhabilitació] hem de ser tots capaços de trobar la manera de transitar aquest moment junts. N'estem parlant". Així s'expressa en una entrevista a 'El Punt Avui' d'aquest divendres, Onze de Setembre, on afirma que després de la sentència estarà "disposat" a servir el país per fer el "salt col·lectiu" fins a la república. Torra també replica a la secretària general d'ERC, Marta Rovira, que ell no va saber que s'havia decidit treure-li l'acta de diputat, després que la dirigent republicana li reclamés consensuar la data electoral. Torra també defensa que si l'independentisme supera el 51% dels vots a les properes eleccions, "el país no tindrà límits". El president considera que seria "decisiu i molt rellevant" superar el llindar de la majoria, i ha afegit que el sobiranisme no hauria de "desaprofitar" aquest escenari hipotètic, tal com ha admès que sí que va malbaratar amb la sentència de l'1-O. Torra admet que no sap "per què ha desaparegut" el Tsunami. El cap del Govern, que el 16 de setembre explicarà l'obra de Govern al debat de política general, també ha deixat clar que vol "servir el país", també després de la sentència del Suprem: "Si el país em necessita, estaré disposat a ser-hi, per fer el salt col·lectiu que necessitem per arribar a la república". Torra espera que dilluns o dimarts conegui els punts que proposa el govern espanyol per a l'ordre del dia de la taula de diàleg. El president, finalment, ha lamentat les declaracions de l'expresident José Montilla (PSC), que va exigir a la Generalitat que "governés", i deixés les "polèmiques i querelles partidàries" en segon terme. Torra ha respost a Montilla que, si hagués estat "més atent" a l'acció del Govern en la lluita contra la pandèmia, "no s'atreviria a dir aquestes paraules".

Summary: Torra diu que parla amb Aragonès de la seva inhabilitació: "Hem de ser capaços de trobar la manera de transitar junts"


La defensa de Jordi Sànchez ha presentat aquest dimarts dos escrits davant el Tribunal Suprem i el Tribunal Constitucional on demana que sigui alliberat o bé que se li permeti sortir de la presó per assistir al ple d'investidura. L'escrit de l'advocat situa la convocatòria del ple per al proper 12 de març abans que el president del Parlament, Roger Torrent, n'anunciï la data. Torrent va signar dilluns l'acord que proposa Sànchez com a candidat. En els escrits, ell lletrat reitera que s'han de garantir els drets polítics del candidat i dels seus votants i també argumenta que no deixar-lo assistir al ple suposaria alterar el normal funcionament de les institucions catalanes. A més, cita el precedent del 'Cas Yoldi', quan a la dècada dels 80 l'Audiència de Pamplona va donar permís a un pres preventiu d'ETA –Juan Carlos Yoldi- perquè assistís al ple d'investidura ja que havia estat designat candidat per Herri Batasuna. Considera que va ser una decisió "valenta" i que el tribunal va emparar els drets fonamentals d'un ciutadà "tot i la gravetat de les imputacions" que pesaven sobre ell.  Després que Roger Torrent fes oficial dilluns la candidatura de Sànchez a president de la Generalitat, la seva defensa ha mogut peça. Amb data 6 de març, ja ha presentat davant del jutge instructor del Tribunal Suprem i també al Tribunal Constitucional dos escrits on demana que se li revoqui la presó incondicional i pugui sortir en llibertat, o bé que se'l deixi assistir al ple d'investidura.  A més, en l'escrit, l'advocat avança la data del ple d'investidura, que situa en el proper 12 de març. Fins ara, el president del Parlament no l'havia fet pública, i ha estat el lletrat de Sànchez que l'ha desvetllat a través dels escrits presentats als tribunals.  Els arguments  En l'escrit presentat al Suprem –de 18 pàgines- l'advocat demana a Pablo Llarena que alliberi Sànchez i diu que és la manera "més adequada" de garantir no només el respecte a la presumpció d'innocència, sinó també els seus drets polítics i els d'aquells que el van votar. A més, apunta que també serviria per "preservar el normal funcionament" de les institucions catalanes i la "plena legitimitat democràtica" del futur executiu català.  El lletrat apunta que tant en les declaracions davant del jutge com també a través dels seus actes, Sànchez ha demostrat "la voluntat real d'actuar políticament de manera sempre pacífica i respectuosa amb la legislació vigent". Afegeix que demanar ara la llibertat perquè sigui president significa una "mostra evident" de la voluntat del candidat i de tot el seu grup parlamentari de "respectar les decisions del TC tot i que no es comparteixi el seu contingut".  En l'escrit, es remarca també la diferència de criteri que, segons l'advocat de Sànchez, existeix vers el seu representat ja que hi ha d'altres imputats a la mateixa causa que també són diputats però que estan en llibertat provisional després de pagar una fiança (el cas més recent, el de la republicana Marta Rovira).  Pina també fa referència a una de les novetats processals de la setmana passada, quan el jutge va decidir declarar complexa la causa. Un fet que permet allargar la instrucció fins a 18 mesos. En aquest cas, l'advocat entén que és "aconsellable" moderar les mesures cautelars actuals perquè la instrucció no serà breu i així "s'eviten greus prejudicis en els seus drets fonamentals".  Precedent: el 'Cas Yoldi' En cas que el jutge no respongui l'escrit decretant llibertat per a Sànchez, l'advocat demana, de manera subsidiària, que li permetin assistir al ple del 12 de març. El lletrat de la defensa apunta a un cas anterior que va tenir lloc als anys 80 quan l'Audiència de Pamplona va donar permís a un pres preventiu d'ETA –Juan Carlos Yoldi- perquè assistís al ple d'investidura ja que havia estat designat candidat per Herri Batasuna.  L'advocat valora "la valentia" d'aquells magistrats i diu que és un precedent que "cal tenir en compte" ja que és un "exemple d'independència i coratge judicial" ja que la decisió es va prendre amb opinions en contra. Apunta, a més, que ara es viu també una situació política "convulsa" però sense violència ni terrorisme, com sí passava en l'època d'ETA.  En l'escrit, avança que si el jutge es nega a donar-li el permís això situaria l'Estat davant el "risc" d'una futura condemna per part del Tribunal Europeu de Drets Humans. I també diu a Llarena que no han de tenir "transcendència" a l'hora de resoldre l'escrit les "limitacions" amb les que el candidat pugui trobar-se a l'hora d'exercir el càrrec de president.  Sobre el risc que la seva sortida pugui alterar l'ordre públic, el lletrat sosté el contrari i diu que no hi ha raons "sòlides" que demostrin que mantenir-lo a la presó sigui una garantia més adequada per preservar l'ordre públic que accedir a donar-li permís.  Escrit al TC En un escrit molt més breu, de només quatre pàgines, el lletrat de la defensa també sol·licita la posada en llibertat de Sànchez i que resolgui la petició abans del 12 de març, dia del ple d'investidura.  L'escrit s'adreça a la Sala Primera i, per tant, no haurà de resoldre's per ple. El passat 5 de febrer, el TC va admetre a tràmit els recursos d'empara per vulneració de drets fonamentals presentats per Sànchez i Cuixart el passat 22 de novembre, quan la seva causa encara era a l'Audiència Nacional. L'advocat diu que la Fiscalia no ha presentat al·legacions en el termini estimat i a més fa referència al cas Blanquerna, on el TC va suspendre l'entrada a la presó dels condemnats. Considera, a més, que no deixar-lo assistir al ple suposaria una "greu alteració sense precedents" en el règim constitucional vigent ja que la voluntat expressada a les urnes no es podria portar a terme.  Al·lega també que suposaria un "dany greu per a la credibilitat nacional i internacional" de l'ordenament constitucional.

Summary: La defensa de Sànchez demana al Suprem i al TC la seva llibertat o que li permetin assistir al ple d'investidura


La quarantena de treballadors i treballadores de l'empresa Kluh Linaer de Girona que neteja comissaries de mossos i parcs de bombers han cobrat les nòmines endarrerides del febrer i han decidit desconvocar les dues vagues previstes pel 24 i 31 de març. De d'UGT alerten, però, que no descarten noves mobilitzacions si la companyia no els abona la nòmina del març així com la paga de beneficis que haurien d'haver cobrat al llarg de la segona meitat d'aquest mes. El sindicat reclama que els pagaments es faci abans que els empleats se subroguin a la nova empresa que iniciarà l'activitat a partir de l'1 d'abril.  El sindicat va convocar les vagues la setmana passada anunciant que els treballadors de l'empresa aturarien l'activitat cada divendres fins que la direcció els pagués el sou del febrer que els devia. Les primeres convocatòries estaven previstes pel 24 i 31 de març però aquest dilluns UGT ha anunciat que les desconvoquen.  L'empresa ha abonat les nòmines endarrerides però alerten que encara els deuen la paga de beneficis que ja haurien d'haver cobrat i reclamen, també, puntualitat en la nòmina del març.  El sindicat vol que els abonaments es facin abans de l'1 d'abril, quan els treballadors se subrogaran a una nova empresa i alerta que si no ho fan, no descarten noves mobilitzacions.  Des d'UGT asseguren que la situació genera una "autèntica emergència social als treballadors" tenint en compte que en la majoria dels casos tenen contractes de poques hores i amb salaris molt baixos.  Reclamen una revisió dels sistema de concessions Des de la Federació de Serveis, Mobilitat i Consum (FeSMC) de la UGT de comarques gironines consideren que "cal una revisió de tot el sistema de concessions de l’Administració". També reclamen que  els casos d'impagament de salaris per part de les empreses que han obtingut alguna concessió de l'administració suposi "la pèrdua immediata de la concessió".

Summary: Els treballadors de Kluh Linaer que netegen comissaries cobren els sous endarrerits i desconvoquen les vagues anunciades


El número dos d'ERC al Congrés, Joan Tardà, s'ha mostrat pessimista davant la possibilitat que el conseller destituït Joaquim Forn; el número dos de JxCat, Jordi Sànchez; i el president d'Òmnium, Jordi Cuixart, siguin alliberats després de declarar davant del jutge del Tribunal Suprem (TS), Pablo Llarena. A les portes del TS, aquest dijous al matí, Tardà ha sentenciat que tot i que li agradaria equivocar-se, no sap "per quina raó" excarcerarien ara els tres dirigents si la setmana passada el mateix tribunal va decidir mantenir el líder d'ERC, Oriol Junqueras, a la presó. "Han demostrat que a la figura del pres polític li afegien la figura del pres ostatge polític", ha lamentat Tardà. D'altra banda, i sobre les negociacions entre les forces independentistes, el dirigent republicà s'ha mostrat convençut que hi haurà acord per formar Govern perquè, si no, es trairia la victòria del 21-D. Tardà també ha constatat que l'Estat vol tenir "ostatges" per espantar, atemorir i condicionar l'actitud de la societat catalana, tot i que ha asseverat que l'independentisme no deixarà d'aspirar a anhelar la independència. "Al final sempre caldrà negociar, raó per la qual sempre ens hem preguntat com és d'absurd que ens facin patir", ha subratllat el diputat d'Esquerra. Pel que fa a les negociacions, Tardà ha insistit que l'independentisme té el "bé superior" a preservar de la victòria de les urnes, i ha qualificat de "ridícul" i "impresentable" que no hi hagués acord per formar un executiu sobiranista. "Paraula d'ERC que hi haurà Govern", ha conclòs.

Summary: Tardà, a les portes del Suprem: "Tant de bo m'equivoqui però sóc pessimista, volen tenir presos ostatges polítics"


Un pis del número 6 del carrer Auriga de Girona ha cremat aquest matí sense causar ferits. Els Bombers han rebut l'avís a les 11:06 i han desplaçat tres dotacions entre les quals el camió amb autoescala. El foc, que s'ha generat per causes que s'estan investigant, l'han donat per controlat cap a dos quarts de dotze. Es tracta d'un immoble on hi viuen ocupes que no eren a l'edifici en el moment dels fets. Els Bombers han pogut apagar ràpidament l'incendi, malgrat que han hagut de treballar amb els camions estacionats lluny de l'immoble ja que els carrers són massa estrets per permetre el pas dels vehicles. Fins a la zona també s'hi ha desplaçat una patrulla de la Policia Municipal de Girona.

Summary: Crema un pis del carrer Auriga de Girona sense causar ferits


El major dels Mossos d'Esquadra, Josep Lluís Trapero, ha declarat aquest divendres a l'Audiència Nacional que la policia catalana hauria fet un dispositiu diferent el 20 de setembre si la Guàrdia Civil els hagués avisat de l'operació que van fer, amb una quarantena d'escorcolls arreu de Catalunya, amb epicentre al Departament de la Vicepresidència, Economia i Hisenda a la Rambla de Catalunya. Trapero ha declarat durant gairebé una hora davant la magistrada Carmen Lamela i fonts pròximes al major han indicat que n'ha sortit satisfet, ja que ha pogut donar una versió diferent de la del relat de l'informe de la Guàrdia Civil. El major ha defensat que el dispositiu que es va posar en marxa per part dels Mossos va ser correcte. (S'afegeix informació facilitada pels Mossos d'Esquadra a través d'un comunicat) Trapero ha respost a totes les preguntes durant gairebé una hora de declaració per un presumpte delicte de sedició. Quan ha acabat, i no se li ha aplicat cap mesura cautelar.  Segons fonts pròximes al major, Trapero ha sortit satisfet d'haver pogut explicar el seu relat, molt diferent del que tenien la jutgessa i la Fiscalia a partir d'un informe elaborat per la Guàrdia Civil. Trapero ha defensat el dispositiu que va fer els Mossos aquell dia i que van activar quan l'operació de la Guàrdia Civil, ordenada pel jutjat d'instrucció número 13 de Barcelona, ja estava en marxa. De fet, el major dels Mossos ha declarat que la policia catalana es va assabentar de la quarantena d'escorcolls previstos per aquell dia a través dels mitjans de comunicació, i ha defensat que el dispositiu hauria estat diferent si haguessin tingut la informació de manera anticipada. Les mateixes fonts remarquen que no se'ls va avisar i que no en saben els motius. Els escorcolls van tenir com a epicentre la Rambla de Catalunya, on hi ha la seu del Departament de Vicepresidència, Economia i Finances, on es van concentrar durant hores milers de persones. En un comunicat, els Mossos d'Esquadra han informat que Trapero ha traslladat el seu convenciment que l'actuació del cos va ser "correcta i necessària en atenció a les circumstàncies que van concórrer aquell dia". En aquest sentit, destaquen que "no van ser avisats amb suficient antelació per poder planificar el dispositiu i això va obligar anar-lo adaptant en funció de les circumstàncies". "La confiança que el Major ha transmès a l'hora d'explicar el dispositiu policial referma el convenciment que es van prendre les mesures adequades en funció dels esdeveniments d'aquell moment", afegeixen els Mossos en el comunicat. El major ha traslladat que la polica catalana no va cometre cap delicte de sedició, "ni va participar ni col·laborar de cap manera en la comissió d'aquest delicte ni tampoc de cap altre". També afegeixen que entenen que puguin tenir "percepcions diferents" sobre el disposició policial per part de la Guàrdia Civil, ja que "també la forma d'afrontar els temes d'ordre públic es planteja de manera diferent en ambdós cossos". En aquest sentit, els Mossos recorden que, "des de fa uns anys", quan s'han d'afrontar situacions que poden generar problemes d'ordre públics, "activa tots els mecanismes que li permetin afrontar no només els reptes immediats sinó també els seus desenvolupaments futurs". Per això, conclouen, "la manera com es va gestionar el dispositiu policial el passat dia 20 de setembre en res difereix de com es gestionen des del cos habitualment els dispositius policials d'aquestes característiques, independentment dels motius i col·lectius que els provoquin". Els Mossos també han explicat que la intendent Teresa Laplana, que estava citada per la mateixa causa, no ha pogut donar la seva versió dels fets per qüestions mèdiques acreditades que li han impossibilitat prestar declaració. També han remarcat que, tot i el "poc temps de marge entre la citació i la declaració" i "les dificultats per conèixer amb la suficient antelació el contingut de les actuacions i els greus fets que els hi atribueixen", els dos comandaments han mostrat "la seva absoluta predisposició per explicar i respondre qualsevol qüestió en relació amb l'operatiu dut a terme". Aplaudiments a la sortida A la sortida, Trapero ha rebut els aplaudiments d'un grup de diputats i senadors catalans i bascos que des de primera hora s'han concentrat per seguir les declaracions i mostrar suport als investigats per sedició. Entre les formacions, hi ha ERC, PDeCAT, En Comú Podem, CUP, PNB i Bildu. Quan ja estava al carrer Gènova, a punt de pujar al cotxe, uns ciutadans l'han escridassat l'han acusat de "traïdor".

Summary: ACTUALIZACIÓ:Trapero declara que el 20-S haurien fet un dispositiu diferent si la Guàrdia Civil els hagués avisat de l'operació


El jutge ha decretat presó provisional comunicada i sense fiança per a l'empresari carni lleidatà detingut pe la mort del seu cunyat. El sospitós, Josep P., de 47 anys i veí de Benavent de Segrià, va ser detingut dimecres pels Mossos d'Esquadra i avui als Jutjats de Lleida ha defensat la seva innocència i ha negat tenir cap implicació en el cas. La víctima, Eduard A., va desaparèixer el passat dilluns a Albesa (Noguera) i el seu cadàver és el que es va trobar ahir divendres dins el maleter del seu propi cotxe aparcat al barri d'Hostafrancs de Barcelona, segons ha confirmat l'advocat de Josep P., Daniel Fernández. El cadàver es trobava en avançat estat de descomposició. El turisme, un Wolkswagen Golf, estava estacionat al carrer de Béjar, a tocar del restaurant 'El racó de l'Alfons'. El jutge ha pres la decisió després d'una hora i deu minuts de declaració de l'acusat, propietari d'una cadena de carnisseries de Lleida. Ha negat tenir res a veure amb la mort del marit de la seva germana però, de moment, no ha convençut el magistrat del jutjat número dos de Lleida en funcions de guàrdia, que l'ha enviat a la presó seguint la petició de la fiscalia. Josep P. ha passat a disposició judicial a les 13:35 i ha sortit a les 14:45. El jutge, però, ha trigat una hora més a comunicar-li que seria traslladat al centre penitenciari. El lletrat de la defensa no ha pogut explicar cap detall sobre els arguments exculpatoris que ha exposat el seu client davant del magistrat ja el cas es troba sota secret de sumari. Només ha concretat que l'home no ha assenyalat ningú com a possible autor del crim. La investigació també continua oberta per aclarir si hi ha més implicats en el crim. En tot cas, Fernández ha assegurat que el sospitós "ha tingut la valentia de declarar tot i el secret de sumari", en el sentit que quan hi ha el secret de les actuacions l'acusat i la seva defensa no tenen accés a la informació de l'expedient policial ni saben les proves que s'han practicat. "Ell està serè però preocupat per la situació, té família, té una empresa, i no és una situació agradable", ha afirmat. El lletrat ha demanat que Josep P. quedés en llibertat amb càrrecs després d'escoltar la seva versió, però el jutge ho ha desestimat. La qualificació del delicte encara no s'ha fet (fins que no acabi la instrucció no es farà) però, segons Fernández, "en principi seria un homicidi". La troballa del cos a Barcelona L'amo del restaurant El racó de l'Alfons, al carrer Béjar, va explicar aquest divendres als mitjans que va notar des de quarts de nou del matí una forta olor al carrer. Pensava que era peix podrit o fruit de l'habitual 'botellot' que es fa a la zona, propera a una discoteca. Va veure una taca prop d'un Volkswagen Golf de color gris, molt nou i amb la matrícula d'un concessionari de Lleida. Va intentar netejar la taca amb aigua i lleixiu, però no marxava. Per això va avisar els serveis municipals de neteja, que van descobrir que el maleter del cotxe gotejava un líquid vermellós per sota. Per això, cap a les 12 del migdia van avisar els Mossos d'Esquadra, que van descobrir un cadàver al maleter. El cotxe portava una multa d'aparcament des del passat dilluns, dia 19, just el dia que va desaparèixer Eduard A.

Summary: Presó provisional sense fiança per a l'empresari carni lleidatà detingut per la mort del seu cunyat


Un motorista ha mort aquest diumenge en un accident amb un turisme implicat a l'N-230 a Vielha. Segons ha informat el Servei Català del Trànsit, els Mossos d'Esquadra han rebut l'avís de l'accident a les 14.16 hores. El sinistre ha passat al punt quilomètric 159 de la via. S'han activat quatre patrulles dels Mossos i tres vehicles dels Pompiers d'Aran. La carretera ha quedat tallada en els dos sentis de la marxa i els vehicles que circulaven en sentit sud s'han desviat per la C-28, pel Port de la Bonaigua. S'han registrat fins a cinc quilòmetres de retencions. Poc abans de les quatre s'ha pogut donar pas alternatiu a la circulació.

Summary: Mor un motorista en un accident amb un turisme a l'N-230 a Vielha